Marco van Basten itu apa sih? Jelaskan dalam bahasa melayu ya

Marcel "Marco" van Basten (; dilahirkan pada 31 Oktober 1964) merupakan seorang bekas pemain bola sepak Belanda dan kini bertugas sebagai pembantu jurulatih bagi pasukan kebangsaan Belanda. Sepanjang kariernya sebagai seorang pemain, van Basten hanya bermain untuk Ajax dan Milan dari 1980an hingga awal 1990an sebagai seorang penyerang. Beliau diakui sebagai salah satu penyerang terbaik sepanjang zaman dan telah menjaringkan lebih 300 gol sepanjang kariernya. Namun begitu pada perlawanan terakhirnya pada 1993 ketika berusia 28 tahun, beliau mengalami kecederaan yang memaksanya  untuk bersara dua tahun kemudian. Beliau kemudian menjadi ketua jurulatih Ajax dan pasukan kebangsaan Belanda.

Sepanjang bermain untuk Belanda, van Basten dinobatkan sebagai "Pemain Terbaik Kejohanan" Euro 1988 selepas persembahannya yang memukau dengan menjaringkan lima gol termasuklah gol voli pada perlawanan akhir menentang Kesatuan Soviet. Di peringkat kelab, beliau meraih tiga gelaran Eredivisie, satu Piala Pemenang UEFA bersama Ajax dan tiga gelaran Serie A dan dua trofi Piala Eropah ketika bersama Milan.

Van Basten dinobatkan sebagai pemenang Ballon d'Or sebanyak tiga kali iaitu pada tahun 1988, 1989 dan 1992. Selepas itu, beliau turut dinamakan Pemain Terbaik Dunia FIFA pada tahun 1992. Pada tahun 1999, beliau berada di kedudukan keenam dalam pengundian internet Pemain Abad Ini FIFA dan van Basten di kedudukan kesepuluh di kalangan pemain Eropah abad ini oleh IFFHS serta di tempat ke-12 dalam pemilihan Pemain Terbaik Dunia Abad Ini. Pada tahun 2004, beliau dipilih Pelé ke dalam senarai FIFA 100. Pada tahun yang sama, satu pengundian dibuat bagi menentukan 100 orang Belanda terhebat. Van Basten berada di kedudukan ke-25 dan di kedudukan kedua di kalangan pemain bola sepak selepas Johan Cruyff. Pada 2007, Sky Sports meletakkan Van Basten di tempat pertama dalam senarai atlet terhebat yang menamatkan kariernya di usia yang awal.